
№ 9795
София, 26.06.2019
В ИМЕТО НА НАРОДА
Върховният административен съд на Република България - Шесто отделение, в съдебно заседание на единадесети юни две хиляди и деветнадесета година в състав:
ПРЕДСЕДАТЕЛ: ГЕОРГИ ГЕОРГИЕВ
ЧЛЕНОВЕ: ТОДОР ТОДОРОВ
СТЕЛА ДИНЧЕВА
при секретар М.Ц. и с участието на прокурора Лиляна Кръстанова изслуша докладваното от съдията СТЕЛА ДИНЧЕВА по адм. дело №2628/2019.
Производство по чл.208 и сл. от Административнопроцесуалния кодекс (АПК) във вр. с чл.76, ал.1 от Закона за противоействие на корупцията и отнемане на незаконно придобито имущество (ЗПКОНПИ).
Образувано е по жалба на Б.Т. от [населено място] срещу решение №508 от 05.12.2018г. постановено по адм. дело №741/2018г. по описа на Административен съд – Велико търново, с което е отхвърлена жалбата му срещу обжалваната част от Решение № РС-284-14-040 от 11.07.2018г. на Комисията за противодействие на корупцията и за отнемане на незаконно придобито имущество (КПКОНПИ), с която е установен конфликт на интереси по отношение на Б.Т. и е установено неподаване на декларация по чл.12, ал.4 от ЗПУКИ (отм.)
По поддържани оплаквания за неправилност на решението поради допуснато при постановяването му нарушение на материалния закон, се претендира неговата отмяна. Подробни съображения се излагат в касационната жалба и в съдебно заседание чрез процесуален представител. Претендират се направените по делото разноски.
Ответникът - Комисия за противодействие на корупцията и за отнемане на незаконно придобито имущество (КПКОНПИ) - правоприемник на Комисията за предотвратяване и установяване на конфликт на интереси (КПУКИ/Комисията), чрез процесуалния си представител Д. оспорва жалбата. Счита постановеното решение за правилно и моли да бъде оставено в сила. Претендира разноски за юрисконсултско възнаграждение.
Представителят на Върховната административна прокуратура дава заключение за неоснователност на жалбaта.
Върховният административен съд, шесто отделение, намира касационната жалба за процесуално допустима като подадена в срок, от надлежна страна – участник в първоинстанционното производство.
Като разгледа касационната жалба на посочените в нея основания и извърши служебна проверка за валидността, допустимостта и съответствието на решението с материалния закон, съгласно чл.218, ал.2 АПК, съдът намира следното:
С Решение № РС-284-14-040 от 11.07.2018г. на КПКОНПИ е установен конфликт на интереси по отношение на Б.Т. в качеството му на директор на Дирекция „Бюро по труда“ гр.П. за това, че е подписал насочващо писмо изх. № ESF-1111-04-11-0908/24.10.2014г. в частен интерес на свързано с него по смисъла на §1, т.1 от ДР на ЗПУКИ (отм.) лице-съпругата му Н.Т. в нарушение на чл.8, изр.2, предл.2 от ЗПУКИ (отм.), както и за това, че не е подал декларация по чл.12, т.4 от ЗПУКИ (отм.) във връзка с подписване на насочващо писмо изх. № ESF-1111-04-11-0908/24.10.2014г. в частен интерес на свързано с него по смисъла на §1, т.1 от ДР на ЗПУКИ (отм.) лице-съпругата му Н.Т. в нарушение на чл.16, ал.1 във вр. с чл.37 от ЗПУКИ (отм.).
По делото е установено, че със заявка за разкриване на работно място с вх. № ESF-1111-04-11-0273/15.09.2014г. на 96.10.2014г. между Агенция по заетостта като възложител и ДБТ-П. и „***“ ООД като работодател е сключен договор ESF-1111-04-11-0252. Договорът е по Оперативна програма „развитие на човешките ресурси“, проект „подкрепа за заетост“ и е със предмет – възложителят предоставя на работодателя средства представляващи минимална помощ по смисъла на регламент (ЕС) №1407/2013г. на Комисията от 18.12.2013г. относно прилагането на чл.107 и чл.108 от Договора за функционирането на Европейския съюз към помощта de minimis, общо в размер на 10 514, 83 лева. Средствата се предоставят за всяко наето по трудово правоотношение лице на пълно работно време за срок от 6 месеца. С платежно нареждане от 16.12.2014г. по договора сключен на 16.10.2014г. от ТП на АЗ на дружеството „***“ е изплатена сума в размер на 482, 26 лева.
Видно от селектиран списък на подходящите кандидати за заемане на свободните работни места по ОП „РЧР“ „Подкрепа за заетост“ за длъжностите „управител на човешки ресурси“ и „счетоводител“ са селектирани четири безработни лица. С насочващо писмо изх. № ESF-1111-04-11-0908/24.10.2014 год. подписано от Б.Т. Н.Т. е насочена за заемане на длъжността „управител на човешки ресурси“ във „***“ ООД. С друго насочващо писмо изх. № ESF-1111-04-11-00893/23.10.2014г. на Директора на Дирекция „БТ“ П. (Б.Т.) И.Б. е препоръчан за свободното място на „счетоводител“. Н.Т. е сключила трудов договор с дружеството за заемане на длъжността „Управител човешки ресурси“ за периода 28.10.2014г. до 19.12.2014г. Съгласно данните от НБД „Население“ Н.Т. е съпруга на Б.Т.
При така установената фактическа обстановка решаващият съд е приел, че обжалваното решение е издадено от компетентен орган, в рамките на предоставената му компетентност, при спазване на административнопроизводствените правила. Съдът е съобразил разпоредбата на §5, ал.1 от ПЗР на ЗПКОНПИ, съгласно която неприключилите до влизане в сила на този закон проверки и производства във връзка с отменените Закона за отнемане в полза на държавата на незаконно придобито имущество и закон за отнемане в полза на държавата на имущество, придобито от престъпна дейност, както и производства по установяване на конфликта на интереси и налагане на административни наказания се довършват по досегашния ред от комисията. Имайки предвид датата на издаване на Решение № РС-284-14-040 от 11.07.2018г. Съдът е приел, че производството е неприключило, поради което следва да се приложат правилата от отменения ЗПУКИ, като актът се издава от комисията-КПКОНПИ.
При извършената проверка на обжалвания административен акт първоинстанционният съд е формирал решаващ извод за съответствие на решението с материалния закон във връзка с установения конфликт на интереси по повод подписването на насочващо писмо от страна на Б.Т. в качеството му на директор на ДБТ на съпругата му Н.Т. като регистрирано безработно лице насочено за заемане на длъжността „управител на човешки ресурси“ във „***“ ООД. Развил е съображения, че по делото липсва обосноваване по кои критерии за по-високо заплатената позиция е насочена съпругата на жалбоподателя. Приел е, че е налице упражнено от Т. правомощие в частен интерес като това е довело до нематериална облага представляваща помощ, подкрепа и осигуряване на предимство пред останалите кандидати във връзка с процедура по получаване на работа за обявена в ДБТ свободна позиция от работодател. Налице е нарушение на чл.8, ал.2 от ЗПУКИ, а Т. е следвало да се отстрани от изпълнение на това си правомощие по служба, а именно подписването на насочващото писмо. Съдът е приел, че са налице всичките три предпоставки за наличието на конфликт на интереси-лице, което заема публична длъжност, частен интерес на това лице и възможност този частен интерес да повлияе на безпристрастното и обективно изпълнение на правомощията на лицето, заемащо публична длъжност. Подписването на насочващото писмо е извършено от лице заемащо публична длъжност, то касае предоставена трудова посредническа помощ за свързано с жалбоподателя лице, което е довело до получаване на нематериална облага за това свързано лице под формата на декларирана пред съответния работодател подкрепа за започване на работа.
Решението е правилно.
В съответствие с доказателствата по делото и приложимите материалноправни разпоредби, първоинстанционният съд е формирал верен извод за законосъобразност на решение Решение № РС-284-14-040 от 11.07.2018г. За да отхвърли жалбата срещу така описания административен акт съдът обосновано е приел, че е налице установен конфликт на интереси като правопораждащ юридически факт.
Спорът по делото се концентрира върху въпроса за осъществяването на предпоставките на чл.8, изр. 2, предл. 1-во от ЗПУКИ (отм.). На базата на ангажираната доказателствена съвкупност касационната инстанция споделя решаващият правен извод на административния съд, че е налице нарушение на визираната законова норма, представляващо основание Б.Т. като директор на ДБТ гр. П. и лице, заемащо публична длъжност съгласно чл.3, т.25 от ЗПУКИ (отм.) да бъде субект на отговорността по ЗПУКИ (отм.).
С оглед избягването на съмнения, че лицата, заемащи публични длъжности, осъществяват правомощията си на база на лични и роднински отношения и контакти, а не на база законоустановени критерии, нормата на чл.8 от ЗПУКИ (отм.) въвежда забрана лице, заемащо публична длъжност да сключва договори или да извършва други дейности в частен интерес при изпълнение на правомощията си или задълженията си по служба.
Представеното с преписката насочващо писмо изх. № ESF-1111-04-11-0908/24.10.2014г. издадено от Б.Т. в качеството му на директор на ДБТ Плевен на съпругата му Н.Т. (по смисъла на §1, т.1 от ДР на ЗПУКИ, те са "свързани лица"), с която същата е насочена за заемане на длъжността „управител на човешки ресурси“ във „***“ ООД и последвалия го сключен трудов договор между Т. и дружеството установява, че между страните е възникнало трудово правоотношение. Получаването на работа чрез подкрепа, помощ и осигуряване на предимство се субсумират в понятието "облага" по смисъла на чл.2, ал.3 от ЗПУКИ (отм.). Съобразно доказателствата по делото поведението на Тодоров правилно е квалифицирано от КПКОНПИ като наличие на частен интерес, изразяващ се в получаване на облага в полза на "свързано лице" (под формата на получаване на подкрепа и помощ за намиране на работа). Именно тази облага се явява израз на частния интерес по смисъла на чл.2, ал.2 и ал.3 с. з. В ал.1 от посочената норма законодателят е визирал като обществено опасна дори само възможността частният интерес да повлияе върху безпристрастното и обективно изпълнение на служебните задължение на лицето, заемащо публична длъжност. Според забраната на чл.8 ЗПУКИ (отм.) Тодоров е нямал право да подписва насочващо писмо за съпругата си, т. к. по този начин е подписал акт в частен интерес. Последният се обуславя от факта, че бидейки директор на ДБТ той отговаря за насочването на безработни лица във връзка с обявените свободни работни места, т.е. същият отговаря за предоставянето на посредническа услуга, чрез която се подпомага съответното регистрирано безработно лице да започне работа.
С оглед на това в конкретния случай в качеството на лице, заемащо публична длъжност за Т. е възникнало задължение да подаде декларация по чл.12, ал.4 от ЗПУКИ (отм.) и да спази изискването на чл.19, ал.1 от с.з. да си направи отвод поради наличие на частен интерес по конкретен повод, като се отведе от осъществяване на правомощията си по служба.
Предвид изложеното като е приел наличие на конфликт на интереси по отношение на Б.Т. Административен съд Велико Търново е постановил акта си в съответствие с приложимия закон. При липса на релевираното касационно основание оспореното решение следва да бъде оставено в сила.
С оглед изхода на спора в касационната му фаза и предвид заявеното от ответника на касация искане за присъждане на разноски, в полза на КПКОНПИ се дължат такива в размер на 100 (сто) лева – юрисконсултско възнаграждение, определено по реда на чл.78, ал.8 от Гражданскопроцесуалния кодекс, вр. чл.37 от Закона за правната помощ, вр. чл.24 от Наредбата за заплащането на правната помощ и предвид фактическата и правна сложност на спора.
Водим от горното и на основание чл.221, ал.2, предл. 1-во АПК, Върховният административен съд, шесто отделение
РЕШИ:
ОСТАВЯ В СИЛА решение №508 от 05.12.2018г., постановено по адм. дело №741/2018г. на Административен съд – Велико Търново
ОСЪЖДА Б.Т. от [населено място], [адрес] да заплати на Комисията за противодействие на корупцията и за отнемане на незаконно придобито имущество разноски по делото в размер 100 (сто) лева, представляващи юрисконсултско възнаграждение.
Решението е окончателно.
